**[Harminc taggal bővült a Collegium Talentum](http://karpatalja.ma/kitekinto/karpat-medence/22633-harminc-taggal-bovult-a-collegium-talentum)**

2013. október 15. – Kárpátaljama.hu

***A tatabányai székhelyű Edutus Főiskola keretein belül működő Collegium Talentum tehetségtámogató rendszer idén harminc taggal bővült, így már 100 diákja van, akik a Kárpát-medence különböző régióiból érkeztek.***

Ők azok, akik a határon túli magyar egyetemisták és doktorandusz hallgatók közül a legjobbnak bizonyultak.

A Collegium Talentum a határon túli tehetségek felkarolását, fejlesztését és segítését tűzte ki célul. A program feladata a külhoni magyar értelmiségi réteg nevelése, a fiatal kutatók felkarolása, tudományos kutatómunkájuk segítése révén a tudományos utánpótlás gyarapítása. A Collegium Talentum hat féléven keresztül biztosít ösztöndíjat, tutori segítséget és egyéb támogatást a fiataloknak. Olyan tudást ad a határon túli egyetemistáknak és doktorandusz hallgatóknak, mellyel azok a tudományos életben is megállják helyüket.

Félévente két alkalommal gyűlnek össze a kollégisták, a tagok, akik a hétvégi képzések során megismerhetik kutatótársaikat, teljesebb képet kaphatnak a kutatási folyamatról és a tudományos munkáról. A 2013-14-es tanév első összejövetelét október 11-e és 13-a között szervezték meg Budapesten. Ezen a hétvégén volt a hivatalos tanévnyitó is, melynek helyszíne a Magyarság Háza volt, s ahol a fiatal kutatók és azok tutorai is bemutatkoztak. A megnyitó után az elsősök bemutatása és eskütétele következett, majd kihirdették és díjazták a poszter kiállítás nyerteseit. A délután folyamán előadásokat hallhattak a jelenlévők a kisebbségi magyar tudományos kutatásról és a doktorandusz létről.

A Collegium Talentum keretein belül Erdélyből 43-an, a Felvidékről 10-en, a Délvidékről nyolcan, Kárpátaljáról pedig 15-en részesülnek támogatásban.

A kárpátaljaiak közül 2011-ben öten nyertek felvételt: Lovász Gábor, Márkus Pál, Pecsora Krisztina, Pecsora Sándor, Vavrincsik Regina. A 2012-es évfolyamon négy kárpátaljai kollégista részesül támogatásban: Demes Sándor, Paládi Viktória, Szalai Bernadett, Tóth Gabriella. Idén a megyénkből hat hallgatót választottak ki: Fekete Gábort, Gál Adélt, Görög Nikolettet, Rigó Istvánt, Szávayné Séra Magdolnát és Szennyes Esztert.

Kárpátalja.ma